Assassin's Creed este o serie de jocuri video de acțiune-aventură și stealth, creată de Patrice Désilets, Jade Raymond și Corey May, dezvoltată și publicată de Ubisoft, folosind motorul grafic Anvil Next. Relatează conflictul etern dintre Asasini, care luptă pentru pace prin liber-arbitru, și Templieri, care doresc pace prin control. Jocurile conțin elemente de istorie ficțională, science fiction și personaje, combinate cu evenimente istorice și persoane din viața reală. În majoritatea poveștilor, jucătorii controlează un Asasin dintr-o perioadă istorică, iar în prezent, îl controlează pe Desmond Miles sau un Inițiat Asasin, care vânează inamici templieri.

Seria s-a inspirat din romanul Alamut al scriitorului slovac Vladimir Bartol, dar are la bază și concepte din seria Prince of Persia. Primul joc, cu titlu omonim, a fost lansat în 2007, iar ramura principală conține unsprezece jocuri. Cel mai recent titlu este Assassin's Creed Odyssey, lansat în 2018.

O poveste și o perioadă nouă sunt introduse în fiecare joc, iar unele elemente de gameplay din jocul precedent sunt îmbunătățite. Există trei arcuri narative în serie. Pentru primele cinci jocuri din serie, cadrul din prezent are loc în 2012 și îl conține pe protagonistul Desmond Miles ce folosește un dispozitiv numit Animus și retrăiește amintirile strămoșilor săi pentru a evita apocalipsa din 2012. În jocuri precum Assassin's Creed Syndicate, angajații Abstergo și inițiații Asasini au înregistrat amintirile genetice folosind software Helix, ajutând Templierii și Asasinii să găsească noi Piese ale Edenului în lumea modernă. Ultimele două jocuri lansate, Assassin's Creed Origins și Assassin's Creed Odyssey se concentrează pe fosta angajată Abstergo, Layla Hassan, acum membră în Frăția Asasinilor.

Jocurile principale Assassin's Creed au loc într-un mediu open world și sunt prezentate din perspectiva third-person. Protagonistul asasinează țintele folosind abilitățile de luptă și stealth și exploatând mediul înconjurător. Libertatea explorării este acordată jucătorului pentru a îndeplini misiunile principale și secundare. Pe lângă misiunile single-player, unele jocuri au și moduri competitive și cooperative multiplayer. În timp ce jocurile principale sunt produse pentru platformele desktop și consolele majore, mai multe jocuri spin-off au fost lansate și pentru platforme precum cele mobile, portabile și restul consolelor.